‘হেলে ধরতে পারে না, কেউটে ধরতে নেমেছে।’ বাম সরকারের মন্ত্রী থাকাকালীন এমন মন্তব্য করে বারে বারে প্রাক্তন মুখ্যমন্ত্রী বুদ্ধদেব ভট্টাচার্য-সহ বাম সরকারকে বিড়ম্বনায় ফেলেছিলেন। নতুন দলে এসে ভোটে জিতে আবারও মন্ত্রী হয়েছেন রেজ্জাক। কিন্তু দলকে বিড়ম্বনায় ফেলার তাঁর পুরনো রোগ এখনও সারেনি। এবারে প্রকাশ্যেই রাজ্যের পুলিশকে ব্যঙ্গ করে বসলেন রাজ্যের উদ্যান পালন এবং খাদ্য প্রক্রিয়াকরণ মন্ত্রী রেজ্জাক মোল্লা। পুলিশের সততা নিয়েও প্রশ্ন তুলেছেন তিনি।
বৃহস্পতিবার সন্ধ্যায় ভাঙড়ের পোলেরহাটে অনুষ্ঠিত প্রতিবাদ সভায় রেজ্জাক বলেন, ‘পুলিশ ঘুষের টাকায় বউয়ের শাড়ি কেনে।’ রেজ্জাকের অভিযোগ, ‘ওরা সকলের কাছ থেকেই ঘুষ খায়।’ রেজ্জাকের মতে, পুলিশ ঠিকমত কাজ করে না। তাঁর নিজের দলের নেত্রী এবং রাজ্যের মুখ্যমন্ত্রী যখন তোলাবাজি, সিন্ডিকেটরাজ আটকাতে পুলিশের উপরে ভরসা করছেন, সেখানে পুলিশকে শায়েস্তা করতে নতুন নিদানও দিয়েছেন রেজ্জাক। তিনি বলেন, যে পুলিশরা ঘুষ খায় তাদের চিনে রেখে কোথাও বদলি হলেও তৃণমূল কর্মীদের দিয়ে তাঁদের ব্যবস্থা করবেন তিনি। দুষ্কৃতিদের গনধোলাই এর নিদান ও দেন রেজ্জাক সাহেব। কারণ, পুলিশের উপরে তাঁর ভরসা নেই বলেও জানান তিনি।
দিন তিনেক আগে এই এলাকায় তৃণমূল কংগ্রেস নেতা মিজানুর আলমের উপরে গুলি চালানোর ঘটনার প্রতিবাদে ভাঙড়ের পোলেরহাটে একটি প্রতিবাদ সভা অনুষ্ঠিত হয় বৃহস্পতিবার। এই হামলার ঘটনায় আরাবুল ইসলাম-সহ তিনজনের বিরুদ্ধে অভিযোগ দায়ের হয়েছে কাশিপুর থানায়। কিন্তু এখনও পর্যন্ত কেউ গ্রেফতার না হওয়াতেই এই প্রতিবাদ সভা অনুষ্ঠিত হয়। রেজ্জাক মোল্লা ছাড়াও সভায় অনুষ্ঠিত ছিলেন কাইজার আহমেদ ও নান্নু হোসেন। এই ঘটনায় রেজ্জাক শিবিরের অভিযোগের তির আরাবুল ইসলাম এবং তাঁর সহযোগীদের বিরুদ্ধে। আরাবুলের বিরুদ্ধে এফআইআরও দায়ের করা হয়েছে। বিপদে বুঝে শুক্রবার সকালেই কালীঘাটে দলনেত্রী মমতা বন্দ্যোপাধ্যায়ের বাড়িতে আসেন আরাবুল ইসলাম।
দেখুন ভিডিও